Tradisionele leier vas vir bendegeregtigheidArgieffoto Kgoloko Morwamoche (32), die stamhoof van die Madibong-nedersetting in Limpopo, staan saam met twee medepligtiges tereg vir die moord op ŉ 27-jarige man wat van diefstal verdink is. Lt.kol. Moatshe Ngoepe, polisiewoordvoerder, het gesê Morwamoche en sy medepligtiges, Khomotjo Matlala (28) en Godfrey Segopotje (24), is in hegtenis geneem in verband met die moord op Jacob Mataboge (27). “ŉ Groep ontstoke inwoners, vermoedelik onder leiding van die stamhoof, het glo op 25 Mei om 20:45 die oorledene opgespoor. Hulle het hom verdink van ŉ huisbraak waartydens ŉ plasmatelevisie gesteel is,” het Ngoepe Maandag gesê. Hulle het Mataboge in die nedersetting gevang en met verskeie voorwerpe aangerand. Hy is na ŉ plaaslike hospitaal geneem waar hy later weens sy beserings beswyk het. Die polisie het die voorval ondersoek en die drie verdagtes verlede week in hegtenis geneem. Hulle het Vrydag in die Sekhukhune-streekshof verskyn. Die saak is tot Dinsdag uitgestel vir hul amptelike borgtogaansoek. Hulle bly in aanhouding.